# Ideal Bar byder ind til drømmende musik i vinterkulden

*I fineste singer/songwriter-stil fortæller norske Rebekka Karijord historier ved hjælp af et drømmende lydunivers. Sangerindens udtryk vil uden tvivl komme til sin fulde ret, når den første vinterkulde rammer os, og hun giver koncert i VEGAs Ideal Bar Live den 1. december.*

**Album på vej**

Allerede før [Rebekka Karijord](http://rebekkakarijord.com/)s nyeste album, *We Become Ourselves*, udkommer på mandag den 29. oktober, er der roser fra musikanmeldere til den erfarne komponist. Fx kalder online musikmagasinet Drowned In Sound Karijord en ”*pioner frem for en efterfølger*”. Læs hele anmeldelsen [HER](http://drownedinsound.com/releases/17304/reviews/4145656).

Med mange års erfaring som filmkomponist har Rebekka Karijord en finesse som få inden for sin genre, der blot bliver understreget af hendes sangtalent. Det underskønne, men tilsvarende dybe, univers som Karijord bevæger sig i er fx flot skildret i den blot en måned gamle video til bonus-nummeret ”[You Make Me Real](http://vimeo.com/49045732)”.

Det er dog ikke udelukkende det stille og langsomme, som Rebekka Karijord dyrker. Lyt til førstesinglen fra *We Become Ourselves*,”[Use My Body While it’s Still Young](http://rebekkakarijord.com/)”, og hør komponisten skrue op for tempo og intensitet uden at tabe mening og dybde i svinget.

**Kontrastiv filmmusik**

Rebekka Karijord har komponeret musik til alt fra teaterstykker til tv-serier, og hendes erfaring fra filmmusikken har uden tvivl styrket nordmandens evne til at fortælle historier gennem musik – en naturligvis altafgørende kvalitet i singer/songwriter-genren.

Senest har Karijord, der er bosat i Stockholm, leveret musik til den norske dokumentar [*De Andre*](http://www.filmweb.no/nfd/film/article1060889.ece), som handler om asylbørn, der bliver deporteret, når de fylder 18 – hårde omstændigheder eller ej.

I et interview til svensk tv udtaler kunstneren selv, at kontrasten mellem den hjerteskærende historie og hendes smukke musik, var det, som instruktøren gik efter. Se interviewet med Rebekka Karijord [HER](http://www.svtplay.se/klipp/363768?type=embed).

Det er en kunstner, der har det poetiske og drømmende i sin hule hånd, som man kan opleve hos Ideal Bar Live på decembers første dag. Og dette, sammenholdt med Karijords karismatiske fremtoning, gør hendes optrædener til en oplagt mulighed for singer/songwriter-fans til at fortabe sig i et univers af smukt underspillet overskud.

**Fakta om koncerten**

Rebekka Karijord (NO)

Lørdag den 1. december kl. 20.00

Ideal Bar Live – Enghavevej 40, 1674 Kbh. V

Pris: 80 kr. + gebyr (inkl. én koncertøl)

Forsalg via VEGAs hjemmeside, [BilletNET](http://www.billetnet.dk/event/event-Billetter/VEI0112R?language=da&l=DK&camefrom=vegadk&brand=dk_vega) og på posthuse

[Læs mere og køb billet til koncerten](http://vega.dk/arrangementer/rebekka-karijord-9231.html)

*For yderligere informationer kontakt venligst*

Cecilie Maria Nielsen

Kommunikationsmedarbejder, VEGA

[cmn@vega.dk](mailto:cmn@vega.dk) - 3326 0953